Hemelvaart: Randfonteiners hou gemeenskapsviering | Kerkbode Regstreeks - Sinode 2019
Die kinderbediening-span wat jong Randfonteiners by die ekumeniese Hemelvaartdiens in 2018 bedien het. Foto: Facebook (AGS Groen Weivelde)
Hemelvaart: Randfonteiners hou gemeenskapsviering
May 28, 2019 Conette le RouxStreeknuus
Gelowiges van Randfontein gaan Hemelvaart as ŉ gemeenskap tydens ŉ ekumeniese diens vier.
“Dit beteken baie vir die eenheid van ons dorp,” vertel ds Henning Rademeyer, leraar van die gasheergemeente.
“Ons verwag so 400 mense by NG Randfontein-Noord,” het Rademeyer voor die diens, wat op 30 Mei om 19:00 plaasvind, gesê.
Die tema vir vanjaar se “Hemelvaart-gemeenskapsviering” is “Die Koning wat opgevaar het”.
Volgens Rademeyer behoort verskeie kerke van verskillende denominasies in Randfontein aan die Ekumeniese Leierskring. Dié gemeentes werk dan jaarliks saam om gesamentlike dienste te hou en vanjaar was Hemelvaart weer op hulle kalender.
“Ons stel byvoorbeeld ŉ band uit al die gemeentes saam wat saam oefen en vanaand die praise and worship gaan lei. Ek het met dié lede gesien hoe baie dit vir hulle beteken om weer te beleef hoe ons een liggaam van Christus is,” het Rademeyer gesê.
Rademeyer het ook saam met ds Brett Smitsdorff van die Randfontein Baptist Church ŉ preek rondom 1 Petrus 3: 18-22 gemaak. “Brett gaan die Engelse gedeelte hanteer en ek gaan dele van die preek in Afrikaans doen,” aldus Rademeyer.
Behalwe vir lof en aanbidding en die tweetalige preek sal daar ook ŉ afsonderlike jeug- en kinderprogram aangebied word, het ds Edwin van Wyk van NG gemeente Randpoort, wat in 2018 die gasheergemeente was, gesê.